**Gulács Község Önkormányzata Képviselő-testületének 2018. február 13. napján megtartott nyílt ülésének**

**tárgysorozata**

**jegyzőkönyve**

**határozata**: 16-23

**rendelete**: **2/2018. (II.15.) önkormányzati** **rendelet a 2018. évi költségvetésről**

**Száma**: 84-4/2018.

**T Á R G Y S O R O Z A T A**

**1.) Gulács Község Önkormányzata saját bevételei és adósságot keletkeztető ügyleteiből eredő kötelezettségei a költségvetési évet követő három évben**

**2.**) **Gulács Község Önkormányzata Képviselő-testületének …/2018.(…) önkormányzati rendelete a 2018. évi költségvetésről**

3.) Iskolák felvételi körzethatárainak módosítását kezdeményező javaslat

4. ) **A polgármester cafetéria és szabadság ütemtervének jóváhagyása 2018. évre**

**5.) Ügyrendi Bizottság tájékoztatója a 2018. évi polgármester, alpolgármester és képviselők vagyonnyilatkozatáról**

**6.) Helyi Választási Bizottság tagjának megbízása**

**7.) Aktuális kérdések**

**Zárt ülés:**

**1.) Települési rendkívüli támogatásra érkezett kérelmek elbírálása**

Gulács, 2018. február

**Ujvári Judit**

polgármester

**J E G Y Z Ő K Ö N Y V**

**Készült:** Gulács Község Önkormányzata Képviselő-testületének 2018. február 13. napján megtartott nyílt üléséről.

**Az ülés helye:** Községháza ülésterme

**Jelen vannak**: Ujvári Judit polgármester

Bagi Sándor alpolgármester

Balogh Ibolya képviselő

Siket Sándor képviselő

Vass Albert János képviselő

**Tanácskozási joggal jelen van**: Vassné Szűcs Róza jegyző

A jegyzőkönyvet készítette Fekete Lászlóné köztisztviselő

**Ujvári Judit polgármester** Üdvözli a megjelent képviselőket, meghívottakat, jelenlévőket. Megállapítja, hogy az 5 képviselőből 5 képviselő jelen van, az ülés határozatképes.

Jegyzőkönyv hitelesítőnek javasolja Siket Sándor képviselőt.

A szavazás eredménye 5 igen szavazattal egyhangúlag döntött.

A polgármester kéri, hogy aki a meghívóban szereplő napirendet elfogadja - kézfelemeléssel jelezze.

A szavazás eredménye 5 igen szavazat.

A Képviselő-testület 5 igen szavazattal az alábbi napirendet fogadja el:

**1.) Gulács Község Önkormányzata saját bevételei és adósságot keletkeztető ügyleteiből eredő kötelezettségei a költségvetési évet követő három évben**

Előterjesztő: Ujvári Judit polgármester

**2.**) **Gulács Község Önkormányzata Képviselő-testületének …/2018.(…) önkormányzati rendelete a 2018. évi költségvetésről**

Előterjesztő : Ujvári Judit polgármester

3.) Iskolák felvételi körzethatárainak módosítását kezdeményező javaslat

Előterjesztő: Ujvári Judit polgármester

**4. )** **A polgármester cafetéria és szabadság ütemtervének jóváhagyása 2018. évre**

Előterjesztő: Bagi Sándor alpolgármester

**5.) Ügyrendi Bizottság tájékoztatója a 2018. évi polgármester, alpolgármester és képviselők vagyonnyilatkozatáról**

Előterjesztő: Balogh Ibolya ügyrendi bizottság elnöke

**6.) Helyi Választási Bizottság tagjának megbízása**

Előterjesztő: Vassné Szűcs Róza jegyző

**7.) Aktuális kérdések**

**Zárt ülés:**

**1.) Települési rendkívüli támogatásra érkezett kérelmek elbírálása**

Előterjesztő: Ujvári Judit polgármester

**Napirendek tárgyalása:**

1. **Gulács Község Önkormányzata saját bevételei és adósságot keletkeztető ügyleteiből eredő kötelezettségei a költségvetési évet követő három évben**

Előadó: Ujvári Judit polgármester

Az előterjesztés a jegyzőkönyv mellékletét képezi.

**Ujvári Judit polgármester**: Ismerteti az anyagot, részletesen magyarázza, mi mit jelent. Kérdés, vélemény van-e?

**Vassné Szűcs Róza jegyző** A helyi adót lehetne megemelni.

**Ujvári Judit polgármester** Évek óta jelzem, hogy szükség lenne erre. Érdemes lenne elgondolkodni arról, hogy a kommunális adót és egyéb adót meg lehetne szüntetni és helyette be lehetne vezetni a vagyonadót. De a Képviselő-testület tagjai erre nem hajlandóak, pedig hosszú távon ez a kormányzat részéről is biztosan bevezetésre kerül.

*A polgármester kéri, hogy aki elfogadja az előterjesztést – kézfelemeléssel jelezze.*

A Képviselő-testület 5 igen szavazattal alábbi határozatot hozta:

**Gulács Község Önkormányzata**

**Képviselő-testületének**

**16/2018. (II.13.)**

**önkormányzati határozata**

**Gulács Község Önkormányzata saját bevételei és adósságot keletkeztető ügyleteiből eredő kötelezettségei a költségvetési évet követő három évben**

1. Gulács Község Önkormányzatának Képviselő-testülete az Államháztartásról szóló 2011. évi CXCV. törvény (továbbiakban Áht.) 29/A § alapján az önkormányzat saját bevételeinek, valamint Magyarország gazdasági stabilitásáról szóló 2011. évi CXCIV. törvény (továbbiakban Stabilitási tv.) 3. § (1) bekezdése szerinti adósságot keletkeztető ügyleteiből eredő fizetési kötelezettségeinek 2018. év és az azt követő három évre várható összegét a rendelet 1. számú melléklete szerint állapítja meg.

2. Fizetési kötelezettséget keletkeztető fejlesztési célok, ezen belül megvalósítandó beruházások jelenleg ismertek.

3. A határozat 1. pontjában foglaltak alapján megállapítható, hogy az önkormányzat gazdálkodása a 2018. évi költségvetési rendelet-tervezetében meghatározott előirányzati adatok alapján megfelel a jogszabályban foglalt előírásoknak.

Felelős: Képviselő-testület

Határidő: 2018. február 15.

2.)**Gulács Község Önkormányzata Képviselő-testületének …/2018.(…) önkormányzati rendelete a 2018. évi költségvetésről**

Előterjesztő: Ujvári Judit polgármester

Az előterjesztés a jegyzőkönyv mellékletét képezi.

**Ujvári Judit polgármester** Ismerteti a napirend anyagát, tájékoztatja a jelenlévőket, hogy a Gondozási Központ hiánya továbbra is igen magas,annak ellenére, hogy kaptunk bérkiegészítést. De az idén tovább kell emelni a béreket, melyhez már nem kapunk kiegészítést. Szeretném jelezni, hogy nem tudjuk a 180 ezer forintos szakmai béren foglalkoztatni a dolgozókat, mert az további 5,5 millió forint hiányt jelentene. Átadja a szót a pénzügyi kollegának.

**Kovács Józsefné pü. főelőadó** Részletesen tájékoztatja a jelenlévőket az előterjesztéssel kapcsolatban.

**Vassné Szűcs Róza jegyző** Az intézményvezetővel az egyeztetés megtörtént. 10 fő foglalkoztatott van, a személyi juttatások megfelelnek az elvárásnak.

**Vass Albert János képviselő** A Beregtöt üléseken nagyon kevés polgármester jelenik meg. Nem értem, hogy miért kell nekünk még mindig fizetni? Törvénysértő, ahogy a Beregtöt működik. Az információm igen biztos. Szeretnék látni jegyzőkönyvet az ülésekről, tájékoztatást kérek, hogy pontosan mire is, és miért is fizetünk.

A közvilágítással kapcsolatban sem értem a leírtakat.

**Kovács Józsefné pü. főelőadó** Ismét ismerteti a táblázatot.

**Vass Albert János képviselő** Miért kell ennyit fizetni?

**Kovács Józsefné pü. főelőadó** Szabadság utcában van egy trafo, amire korábban, évekkel ezelőtt nem fizettünk. Ezért kellett visszamenőleg kifizetni a tartozást.

**Vass Albert János képviselő** Az új pályázatot nem láttam, nem ismerem az anyagot. A karbantartási munkát ki látja el? A LED-re 10 év garancia van.

**Kovács Józsefné pü. főelőadó** 54 ezer forint a karbantartási díj.

**Vass Albert János képviselő** Friss pályázatról van szó, vizsgáljuk felül a karbantartási díjat.

**Ujvári Judit polgármester** Átadja a szerződést áttanulmányozásra. A Fényhozam Kft. végezte el a kivitelezést, mint alvállalkozó. A karbantartási díj természetesen már nem szerepel, a garanciavállalást pedig a kivitelező cég vállalja. A Képviselő-testület döntött a beruházásról, melyen Te Képviselő úr és Bagi Sándor alpolgármester úr nem volt jelen, de a minősített többség megvolt a döntéshez. A közvilágítás szolgáltatás nem fog az idén többe kerülni, mint tavaly. A szerződés tartalmazza az összegeket. A következő ülésen bemutatjuk az aláírt szerződést.

**Siket Sándor képviselő** A két vállalkozó volt is itt, emlékszem, korszerűsítésnek ne legyen több az ára, így állapodtunk meg.

**Ujvári Judit polgármester** Ígéretet kaptunk, a 3 LED lámpa, ami a templomnál van, időkapcsolósra lenne beállítva és led fényforrást használnánk,illetve a Szeszfőzde utcájában 2 db lámpa van, de raknak még hozzá 2 db-t. Továbbá a Nagy István féle utcába is kellene pótolni.

**Vass Albert János képviselő** Az én lakásom felé sincs, a főzde pedig nem lakott terület.

**Siket Sándor képviselő** De a gulácsi lakosok veszik igénybe a főzdét, kell oda a fény.

**Ujvári Judit polgármester** 6 gondozó van jelenleg aki dolgozik, sajnos Fekete Erzsébet betegsége miatt a helyettesítés nagyon nehéz. Megbízási szerződésben a táppénz idejére felvennénk 1 főt, Kósa Bertalanné személyében.

*A polgármester kéri, hogy aki elfogadja a 2018. évi költségvetés tervezetet**– kézfelemeléssel jelezze.*

A Képviselő-testület 5 igen szavazattal alábbi rendeletet alkotja:

**Gulács Község Önkormányzata**

**Képviselő-testületének**

**2/2018. (II.15.) önkormányzati rendelete**

**az önkormányzat 2018. évi költségvetéséről**

Gulács Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143.§ (4) bekezdés b.) pontjában, valamint az államháztartásról szóló 2011. évi CXCV. törvény 23.§ (1) bekezdésében kapott felhatalmazása alapján az Alaptörvény 32.cikk.(1)bekezdés a) és f)pontjaiban meghatározott feladatkörében eljárva a 2018. évi költségvetéséről a következőket rendeli el:

1. **A rendelet hatálya**

**1.§** (1) A rendelet hatálya Gulács Község Önkormányzata Képviselő-testületre, annak bizottságára, és az önkormányzat irányítása alá tartozó költségvetési szervekre (intézményekre) terjed ki.

**2. Az önkormányzat költségvetési intézményei**

2.§ (1) Önállóan működő és gazdálkodó költségvetési szerv:

Gulács Község Önkormányzata

(2) Önállóan működő költségvetési szervek:

Gulács Község Önkormányzata Gondozási Központja

**3.Az önkormányzat és költségvetési intézményeinek 2018. évi költségvetés bevételei és kiadásai**

**3.§**  (1) Gulács Község Önkormányzata (továbbiakban: Önkormányzat ) összesített 2018. évi költségvetését:

|  |  |
| --- | --- |
| **268 497 501 Ft** | **Költségvetési bevétellel** |
| **300 310 839 Ft** | **Költségvetési kiadással** |
| **- 31 813 338 Ft**  **31 813 338 Ft** | **Költségvetési egyenleggel**  **-ebből működési célú külső finanszírozású** |

költségvetési egyenleggel állapítja meg.

(2) Az (1) bekezdésben megállapított költségvetési bevételek forrásonkénti, a költségvetési kiadások jogcímenkénti megoszlását önkormányzati szinten és azon belül kötelező feladatok, önként vállalt feladatok, állami (államigazgatási) feladatok szerinti bontásban továbbá a finanszírozási bevételeket és kiadásokat a rendelet *1. melléklete* alapján határozza meg a képviselő-testület.

(3) A működési és felhalmozási bevételek és kiadások előirányzatai mérlegszerű bemutatását önkormányzati szinten a *2. melléklet* részletezi.

(4) A képviselő-testület a 2018. évben működésképességét veszélyeztető helyzet feloldására pályázatokat készít.

**4. A költségvetés részletezése**

**4.§** A Képviselő-testület az önkormányzat 2018. évi költségvetését részletesen a következők szerint állapítja meg:

(1) Az Önkormányzat adósságot keletkeztető ügyletekből és kezességvállalásokból fennálló kötelezettségeit a *3.* *melléklet* részletezi.

(2) Az Önkormányzat saját bevételeinek részletezését az adósságot keletkeztető ügyletből származó tárgyévi fizetési kötelezettség megállapításához a *4. melléklet* tartalmazza.

(3) Az Önkormányzat 2018. évi adósságot keletkeztető fejlesztési céljait az *5.* *melléklet* részletezi.

(4) Az Önkormányzat költségvetésében szereplő beruházások kiadásainak beruházásonkénti részletezését a *6. melléklet* szerint határozza meg.

(5) Az önkormányzat költségvetésében szereplő felújítások kiadásait felújításonként a *7.* *melléklet* szerint részletezi.

(6) Az EU-s támogatással megvalósuló programokat és projekteket, valamint az önkormányzaton kívül megvalósuló projektekhez való hozzájárulást a *8. melléklet* szerint hagyja jóvá.

(7) A 2. § (1) bekezdésében megállapított bevételek és kiadások önkormányzati, polgármesteri (közös) hivatali, továbbá költségvetési szervenkénti megoszlását, és az éves (engedélyezett) létszám előirányzatot és a közfoglalkoztatottak létszámát költségvetési szervenként, feladatonként a *9. melléklet* szerint határozza meg.

(8) Az Önkormányzat a kiadások között 1 000 000 Ft általános tartalékot állapít meg.

**5. A költségvetés végrehajtásának szabályai**

5.§ (1) Az önkormányzati szintű költségvetés végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

(2) Az Önkormányzat gazdálkodásának biztonságáért a képviselő-testület, a gazdálkodás szabályszerűségéért a polgármester felelős.

(3) A költségvetési hiány csökkentése érdekében évközben folyamatosan figyelemmel kell kísérni a kiadások csökkentésének és a bevételek növelésének lehetőségeit.

(4) A költségvetési szerveknél a jutalmazásra fordítható és kifizethető összeg nem haladhatja meg a rendszeres személyi juttatások előirányzatának 10 %-át. Ennek fedezetére a személyi juttatások évközi megtakarítása és a személyi juttatások előirányzatának növelésére fordítható forrás szolgálhat.

(5) Amennyiben a költségvetési szerv harminc napon túli, lejárt esedékességű elismert tartozásállományának mértéke két egymást követő hónapban eléri az éves eredeti kiadási előirányzatának 10%-át vagy a százötven millió forintot, az irányító szerv a költségvetési szervhez önkormányzati biztost jelöl ki.

(6) A költségvetési szerv vezetője e rendelet *10. mellékletében* foglalt adatlapon köteles a tartozásállományról adatot szolgáltatni. A költségvetési szerv az általa lejárt esedékességű elismert tartozásállomány tekintetében – nemleges adat esetén is – havonta a tárgyhó 25-i állapotnak megfelelően a tárgyhónapot követő hó 5-ig[[1]](#footnote-2) az önkormányzat jegyzője részére köteles adatszolgáltatást teljesíteni.

(7) Kiegészítő támogatás igényléséről a működőképességet veszélyeztető helyzet esetében a polgármester gondoskodik, külön képviselő-testületi döntés alapján.

(8) A finanszírozási bevételekkel és kiadásokkal kapcsolatos hatásköröket a Képviselő-testület gyakorolja. Az önkormányzat a 2018. évi feladatellátása során felmerülő, működéssel kapcsolatos, átmeneti likviditási nehézségeket folyószámla hitel igénybevételével tervezi megoldani az erre vonatkozó szabályozási rendszer betartásával.

(9) A munkáltató jutalmat, jutalékot – önkormányzati és intézményi szinten, egységesített elvek alapján – a Képviselő-testület által e célokra megállapított, jóváhagyott előirányzatból fizethet ki. Jutalmazásra, személyi ösztönzésre, céljuttatásra együttesen kifizetett összeg az egységes rovatrend K1101 Törvény szerinti illetmények, munkabérek rovat eredeti előirányzatának 12 %-át nem haladhatja meg.

(10) Az Önkormányzat által támogatott szervezetek kötelesek legkésőbb a tárgyév december 31. napig a támogatott célnak megfelelő felhasználásról számlákkal igazolt írásbeli elszámolást készíteni. A folyó évi támogatás benyújtására csak az jogosult, akinek az előző évi támogatás számlákkal igazolt elszámolása elfogadásra került. Az elszámolási határidő meghosszabbítását a polgármester engedélyezheti.

(11) Gulács Község Önkormányzatának Képviselő-testülete felhatalmazza a Polgármestert, hogy bármely esetben – különös tekintettel figyelembevéve a közvetlen életveszélyes állapot megszüntetésére irányuló eseteket – a szükséges valamennyi intézkedést megtegye két testületi ülés között egy millió forint összeghatárig, az általános tartalék terhére. Gulács Község Polgármestere az így megtett intézkedésekről köteles a soron következő Képviselő-testületi ülésen beszámolni.

(12) A 2018. évi központi költségvetésről szóló 2017. évi C. törvény 59. § (6) bekezdése alapján 2018. évben a képviselő-testület hivatalánál foglalkoztatott köztisztviselők vonatkozásában az illetményalapot 38.650 Ft összegben állapítja meg.

(13) A Hivatalnál foglalkoztatott irodavezetők vezetői illetménypótlékra jogosultak, melynek mértéke - a közszolgálati tisztviselőkről szóló 2011. évi CXCIX. törvény 236. § (4) bekezdés b) pontjában foglaltakra tekintettel irodavezetők esetén az alapilletmény 15 %-a

(14 ) A Hivatalnál foglalkoztatott valamennyi köztisztviselő illetménykiegészítésre jogosult. Az illetménykiegészítés 2018. évi mértéke – a közszolgálati tisztviselőkről szóló 2011. évi CXCIX. törvény 234. § (3) bekezdés c) pontjában, valamint a 234. § (4) bekezdésben foglaltakra tekintettel –

a) felsőfokú iskolai végzettségű köztisztviselő esetén a köztisztviselő alapilletményének 20 %-a,

b) középfokú iskolai végzettségű köztisztviselő esetén a köztisztviselő alapilletményének 20 %-a.

(15 ) A közszolgálati tisztviselőkről szóló 2011.évi CXCIX törvény 151. § (1) bekezdése alapján a Képviselő Testület hivatalánál foglalkoztatottak bruttó 200.000 Ft cafetériára jogosultak 2018. évben.

(16) A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet 13/A. § (3) bekezdés alapján a települési önkormányzat a szünidei gyermekétkeztetést nyújt. A központilag meghatározott tavaszi, őszi, téli szünidei napokon kívül a nyári tanítási szünet alatti étkeztetést 43 munkanapon biztosítja, szervezi meg.

**6. Az előirányzatok módosítása**

6.§ (1) Az Önkormányzat bevételeinek és kiadásainak módosításáról, a kiadási előirányzatok közötti átcsoportosításról a képviselő-testület dönt.

(2) A képviselő-testület az Önkormányzat bevételeinek és kiadásainak módosítását és a kiadási kiemelt előirányzatok közötti átcsoportosítás jogát 5 000 eFt összeghatárig - mely esetenként a 1 000 eFt összeghatárt nem haladhatja meg - a polgármesterre átruházza. Egyéb esetekben a képviselő-testület a kiadási előirányzatok közötti átcsoportosítás jogát fenntartja magának.

(3) Az (2) bekezdésben foglalt átcsoportosításról a polgármester negyedévente köteles beszámolni, a költségvetés módosítására egyidejűleg javaslatot tenni. Az átruházott hatáskörű előirányzat-módosítási jogkör 2018. december 31-ig gyakorolható.

(4) A képviselő-testület a jóváhagyott kiadási előirányzatok közötti átcsoportosítás jogát minden esetben fenntartja magának.

(5) A költségvetési szerv a költségvetése kiemelt előirányzatai és a kiemelt előirányzaton belüli rovatok között átcsoportosítást hajthat végre.

(6) A képviselő-testület a költségvetési rendelet 5. § (2) és (5) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével - negyedévenként, (a döntése szerinti időpontokban), de legkésőbb az éves költségvetési beszámoló elkészítésének határidejéig, december 31-ei hatállyal módosítja a költségvetési rendeletét. Ha év közben az Országgyűlés a hozzájárulások, támogatások előirányzatait zárolja, azokat csökkenti, törli, az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

(7) A költségvetési szerv alaptevékenysége körében szellemi tevékenység szerződéssel, számla ellenében történő igénybevételére szolgáló kiadási előirányzat csak a személyi juttatások terhére növelhető.

(8) Amennyiben az önkormányzat év közben a költségvetési rendelet készítésekor nem ismert többletbevételhez jut, vagy bevételei a tervezettől elmaradnak, arról a polgármester a képviselő-testületet tájékoztatja.

(9) A képviselő-testület által jóváhagyott kiemelt előirányzatokat valamennyi költségvetési szerv köteles betartani. Az előirányzat túllépés fegyelmi felelősséget von maga után.

**7. A gazdálkodás szabályai**

7.§(1) A költségvetési szervek rendeletben meghatározott bevételi és kiadási előirányzatai felett az intézmények vezetői előirányzat-felhasználási jogkörrel rendelkeznek.

(2) A költségvetési szervek az alapfeladatai ellátását szolgáló személyi juttatásokkal és az azokhoz kapcsolódó járulékok és egyéb közterhek előirányzataival minden esetben, egyéb előirányzatokkal a munkamegosztási megállapodásban foglaltaknak megfelelően rendelkezik.

(3) Valamennyi költségvetési szerv vezetője köteles belső szabályzatban rögzíteni a működéshez, gazdálkodáshoz kapcsolódóan a gazdálkodás vitelét meghatározó szabályokat, a mindenkor érvényes központi szabályozás figyelembe vételével, illetve a szükséges módosításokat végrehajtani. A szabályozásbeli hiányosságért, a felelősség a mindenkori intézményvezetőt terheli.

(4) Az önkormányzati hivatal, valamint a költségvetési szervek az évközi előirányzat-módosításokról a jegyző által elrendelt formában kötelesek naprakész nyilvántartást vezetni.

**8. A költségvetés végrehajtásának ellenőrzése**

8.§(1) Az önkormányzati költségvetési szervek ellenőrzése a belső kontrollrendszer keretében valósul meg, melynek létrehozásáért, működtetésért és továbbfejlesztéséért az önkormányzat esetében a jegyző, az intézmények esetében az intézményvezető felelős.

(2) Az Önkormányzat a belső ellenőrzés kialakításáról a Tarpai KÖH útján gondoskodik. A megfelelő működtetésről és a függetlenség biztosításáról a jegyző köteles gondoskodni.

# 9. Záró és vegyes rendelkezések

9.§ Ez a rendelet 2018. február 15. napján lép hatályba.

|  |  |
| --- | --- |
| **Ujvári Judit** | **Vassné Szűcs Róza** |
| **polgármester** | **jegyző** |

2.1**. Gondozónő helyettesítési álláshely biztosítása**

Ujvári Judit polgármester: tájékoztatni szeretném a Képviselő-testületet, hogy a Gondozási Központban a feladatellátás során személyi problémák merültek fel. Fekete Erzsébet gondozó kórházba került és megműtötték. A helyettesítése a jelenlegi személyi állománnyal nem megoldható. A szabadságolások során is probléma van, mivel ha 1-2 ember szabadságon van, a többiek nem tudják vállalni a rájuk eső gondozottak ellátását.

*A polgármester kéri, hogy aki egyetért a előzőkben elmondottakkal, mely szerint Fekete Erzsébet betegsége miatt és a szabadságolások miatt a feladat helyettesítéssel történjen -, kézfelemeléssel jelezze.*

A Képviselő-testület 5 igen szavazattal az alábbi határozatot hozta:

**Gulács Község Önkormányzata**

**Képviselő-testületének**

**17/2018.( II.13.)**

**önkormányzati határozata**

**Gondozónő helyettesítési álláshely biztosítása**

**A Képviselő-testület:**

mint fenntartó 1 fő alkalmazását engedélyezi helyettesítési jogcímen, megbízási szerződéssel napi 4 órában.

Felkéri a Gondozási Központ vezetőjét a szükséges munkaügyi iratok elkészítésére.

1. Iskolák felvételi körzethatárainak módosítását kezdeményező javaslat

Előterjesztő: Ujvári Judit polgármester

Az előterjesztés a jegyzőkönyv mellékletét képezi.

**Ujvári Judit polgármester** Az előírt körzethatárokat kellene elfogadni, Gulácson egy körzet van. Kinek van kérdése, hozzászólása?

A polgármester kéri, hogy aki egyetért, és elfogadja az iskola és óvoda felvételi körzethatárainak tervezetét -, kézfelemeléssel jelezze.

A Képviselő-testület 5 igen szavazattal az alábbi határozatot hozta:

**Gulács Község Önkormányzata**

**Képviselő-testületének**

**18/2018.( II.13.)**

**önkormányzati határozata**

**Iskola- Óvoda felvételi körzethatárainak véleményezése**

**A Képviselő-testület:**

nevelési-oktatási intézmények működéséről és a köznevelési intézmények névhasználatáról szóló 20/2012.(VIII.31.) EMMI rendelet 24.§ (1a) bekezdésében foglalt véleményezési jogkörében eljárva úgy dönt, hogy

**a Wesley János Óvoda, Általános és Középiskola Gulács Tagintézménye**

felvételi körzethatára vonatkozó tervezettel egyetért, és aszerint javasolja a felvételi körzet meghatározását.

1. **A polgármester cafetéria és szabadság ütemtervének jóváhagyása 2018. évre**

Előterjesztő: Bagi Sándor alpolgármester

Az előterjesztés a jegyzőkönyv mellékletét képezi.

*Ujvári Judit polgármester személyi érintettségét bejelenti.*

**Bagi Sándor alpolgármester** Ismerteti az anyagot, bruttó 200.000.-Ft-ot javaslok.

*Az alpolgármester kéri, hogy aki egyetért, és elfogadja javaslatot, - kézfelemeléssel jelezze.*

A Képviselő-testület 4 igen szavazattal, 1 tartózkodással az alábbi határozatot hozta:

**Gulács Község Önkormányzata**

**Képviselő-testületének**

**19/2018.(II.13.)**

**önkormányzati határozata**

**a polgármester 2018. évi Cafetéria juttatásának meghatározása**

**A Képviselő-testület:**

1. a polgármester cafetéria juttatásának éves keretösszegét bruttó 200.000 Ft-ban határozza meg.
2. felkéri a jegyzőt, hogy a határozatban foglaltak végrehajtásáról intézkedjen, és biztosítsa a 2018. évi költségvetésben a juttatás fedezetét.

Felelős: Képviselő-testület, jegyző

Határidő: 2018. február 15.

**3.1. Szabadság ütemezése**

**Ujvári Judit polgármester** tájékoztatja a képviselőket , hogy 2018. évben az alapszabadság 25 nap és ehhez jön 14 nap pótszabadság. Elmondja továbbá, hogy 2015. évben 35 nap szabadsága , 2016. évben 27 nap , 2017. évben 30. Így összes szabadsága 92 nap + az idei 39 nap , így összesen 131 nap, amit nem vettem ki.

**Vass Albert János képviselő** Ki kell venni, nincs erre pénz, hogy kifizessük.

**Siket Sándor képviselő** Mi az elképzelés ezzel a polgármesternek?

**Ujvári Judit polgármester** Valószínű azért nem vettem ki, mert nem tudtam kivenni.

**Vass Albert János képviselő** Én senkit nem küldtem el annak idején. A szabadságot vegye ki, nem kell kifizetni. Nem támogatom. 2016-os év lejárt, nem kell elfogadni.

**Siket Sándor képviselő** Mégegyszer elmondom, van más javaslat?

**Vassné Szűcs Róza jegyző** tájékoztatja a képviselőket, hogy van rá gyakorlat, amikor a polgármester szabadsága megváltásra kerül.

**Vass Albert János képviselő** Nem fogadom el.

**Siket Sándor képviselő** emlékezteti a képviselőket, hogy felmerült, hogy a polgármester részére kerüljön megállapításra jutalom. Akkor én kérdeztem a polgármestert, miért marad ki belőle, akkor azt mondta, majd másképpen elrendezzük. Akkor kellett volna elfogadni 1 havi összegben. Előirányzatba bele lehet rakni. 131 nap van – 39 napot kivenni az ideit, és úgy kellene számolni. 2016. évre javaslok 1 havi fizetést.

*Az alpolgármester kéri, hogy aki egyetért, és elfogadja javaslatot, - kézfelemeléssel jelezze.*

A Képviselő-testület 3 igen szavazattal, 1tartózkodással, 1 nem szavazattal az alábbi határozatot hozta:

**Gulács Község Önkormányzata**

**Képviselő-testületének**

**20/2018.(II.13.)**

**önkormányzati határozata**

**A polgármester 2018. évi szabadság felhasználási ütemezési tervének jóváhagyásáról**

**A Képviselő-testület:**

1. A közszolgálati tisztviselőkről szóló 2011. évi CXCIX tv. (a továbbiakban Kttv.) 225/C.§ (1) – (4) bekezdéseiben foglaltak alapján Ujvári Judit főállású polgármester 2018. évi (92 nap) szabadsága igénybe vételét a melléklet szerinti szabadság felhasználási ütemezésben foglaltaknak megfelelően jóváhagyja.
2. Ujvári Judit polgármester részére 2016. évre egy havi jutalmat állapít meg.

**Felelős:** Jegyző

**Határidő**: esedékességkor

*Vass Albert János képviselő kérésére Balogh Ibolya képviselő nyilatkozik , hogy tartózkodással szavazott. - A feltett kérdésre válaszolva, nem értem miről van szó, most igennel, de az előbb tartózkodással szavaztam*.

Siket Sándor képviselő reagálva Balogh Ibolya nyilatkozatára – kétszer hallottuk **igen** vagy most **nem** szavazás !!!!

**Vass Albert János képviselő** Névszerinti szavazást kérek, ismételjük meg.

**Vassné Szűcs Róza jegyz**ő Az önkormányzati törvény egyértelműen kimondja, ha az önkormányzat érdekeit sérti, csak akkor lehetséges megismételni a szavazást. Ebben az esetben véleményem szerint erről szó sincs.

**Vass Albert János képviselő** Nagyon sokszor találkoztunk már máshol munkaidőben. Vegye ki a szabadságot. Jelenléti ívet kellene vezetni.

**Ujvári Judit polgármester** Igen, van jelenléti ív vezetve. Igen, találkoztunk. És amikor hétvégén, késő este dolgozom, akkor is látott Képviselő úr?

**Vass Albert János képviselő:** Én is dolgoztam, amikor polgármester voltam, még vasárnap éjjel is. Kérem megismételni a szavazást.

**Ujvári Judit polgármester** eleget téve Vass Albert János képviselő úr kérésének kéri a testületet, hogy aki egyetért Siket Sándor képviselő úr javaslatával, kézfelemeléssel jelezze.

A Képviselő-testület 2 igen szavazattal, 1tartózkodással, 2 nem szavazattal az alábbi határozatot hozta:

**Gulács Község Önkormányzata**

**Képviselő-testületének**

**21/2018.(II.13.)**

**önkormányzati határozata**

**A polgármester 2018. évi szabadság felhasználási ütemezési tervének jóváhagyásáról**

**A Képviselő-testület:**

Siket Sándor képviselő javaslatát nem fogadja el. Megállapítja, hogy Ujvári Judit polgármester 2018. évi szabadság felhasználási ütemtervét nem fogadja el, döntés nem született.

**Vassné Szűcs Róza jegyző** Tekintettel a 20-21-es testületi határozatra, ismét tárgyalni kell a testületnek.

1. **Ügyrendi Bizottság tájékoztatója a 2018. évi polgármester, alpolgármester és képviselők vagyonnyilatkozatáról**

Előterjesztő: Balogh Ibolya az ügyrendi bizottság elnöke

Az előterjesztés a jegyzőkönyv mellékletét képezi.

**Ujvári Judit polgármester** A napirenddel kapcsolatban van kérdése valakinek?

*A polgármester kéri, hogy aki egyetért, és elfogadja a javaslatot - kézfelemeléssel jelezze.*

A Képviselő-testület 5 igen szavazattal az alábbi határozatot hozta:

**Gulács Község Önkormányzata**

**Képviselő-testületének**

**22/2018.(II.13. )**

**önkormányzati határozata**

**Tájékoztató az Ügyrendi Bizottság elnökétől a polgármester, képviselők vagyonnyilatkozatokkal kapcsolatos ellenőrzési, nyilvántartási feladatok ellátásáról**

**A Képviselő-testület:**

Az Ügyrendi Bizottság elnöke által adott a polgármester, alpolgármester, képviselők és hozzátartozóik 2018. évi vagyonnyilatkozatára vonatkozó tájékoztató tudomásul vette.

1. **Helyi Választási Bizottság tagjának megbízása**

Előterjesztő : Vassné Szűcs Róza jegyző

**Vassné Szűcs Róza jegyző**  2018. április 8. napján országgyűlési választásra kerül sor, Kiss Edina eddigi HVB elnök nem vállalja, a választási bizottság elnökének Szécsi Szarka Anikót javaslom, aki eddig tag volt. Új tagként lesz az eddigi póttag Csákányóczki Tamásné, mert csak így vállalja a megbízatást, póttagnak pedig Mutka Jánosnét kértük fel.

*A polgármester kéri, hogy aki egyetért, és elfogadja a javaslatot - kézfelemeléssel jelezze.*

A Képviselő-testület 5 igen szavazattal az alábbi határozatot hozta:

**Gulács Község Önkormányzata**

**Képviselő-testületének**

**23/2018.(II.13. )**

**önkormányzati határozata**

**Helyi Választási Bizottság tagjainak megválasztása**

**A Képviselő-testület:**

Gulács község Önkormányzata Képviselő- testülete (a továbbiakban: képviselő-

testület) a választási eljárásról 2013. évi XXXVI. törvény (a továbbiakban: Ve.) 24.§ (1)

bekezdésének felhatalmazása alapján, a helyi választási iroda vezetőjének indítványára az

alábbi személyeket választja meg

**a Helyi Választási Bizottság tagjainak:**

Szécsiné Szarka Anikó elnök Gulács, Rákóczi u. 28.

Kozák Béláné Gulács, Tisza u. 31.

Bagi Lajosné Gulács, Rákóczi u. 9.

Szarka Sándorné Gulács, Tisza u. 53.

Csákányóczki Tamásné Gulács, Szabadság u. 56.

**Helyi Választási Bizottságának póttagjainak:**

|  |  |
| --- | --- |
| Hajduné Gólya Lívia Gulács, Tisza u. 43.  Mutka Jánosné Gulács, Tisza u. 22. | Gulács, Tisza u. 43.. |

A képviselő-testület a tanácskozást zárt ülés formájában folytatja.

**Ujvári Judit Vassné Szűcs Róza**

polgármester jegyző

**Siket Sándor**

jegyzőkönyv-hitelesítő

1. [↑](#footnote-ref-2)